CELEX: 62018TN0540
Language: bg
Date: 2018-09-11 00:00:00
Title: Дело T-540/18: Иск, предявен на 11 септември 2018 г. — ASL Aviation Holdings и ASL Airlines (Ирландия)/Комисия

5.11.2018   
            
            
               BG
            
            
               Официален вестник на Европейския съюз
            
            
               C 399/49
            
         
      Иск, предявен на 11 септември 2018 г. — ASL Aviation Holdings и ASL Airlines (Ирландия)/Комисия
      (Дело T-540/18)
      (2018/C 399/64)
      Език на производството: английски
      
         Страни
      
      
         Ищци: ASL Aviation Holdings DAC (Суордс, Ирландия) и ASL Airlines (Ирландия) Ltd (Суордс) (представители: N. Travers, Senior Counsel, H. Kelly, K. McKenna и R. Scanlan, Solicitors)
      
         Ответник: Европейска комисия
      
         Искания на ищците
      
      Ищците искат от Общия съд:
      
                  —
               
               
                  да постанови, че ответникът е отговорен на основание член 268 ДФЕС и член 340, втора алинея от ДФЕС за претърпените от ищците вреди в размер приблизително на 263,6 милиона евро или за друга сума, която Общият съд може да приеме за уместна, поради незаконосъобразността на Решение C(2013) 431 на Комисията от 30 януари 2013 година, дело COMP/M.6570 UPS/TNT Express, за забрана на концентрацията между UPS и TNT Express NV и последвалото нарушение от страна на Комисията на правото на ASL на добра администрация,
               
            
                  —
               
               
                  да осъди ответника да заплати лихви за забава, считано от датата на постановяване на решението на Общия съд по този иск до пълното изплащане на сумата, с прилагане на ставката, определена от Европейската централна банка по отношение на нейните основни операции по рефинансиране, увеличена с два процентни пункта, върху сумата от 263,6 милиона евро или върху всяка друга сума, която Общият съд може да приеме за уместна, и
               
            
                  —
               
               
                  да осъди ответника да заплати съдебните разноски.
               
            
         Основания и основни доводи
      
      Ищците претендират за обезщетение за вредите, които твърдят, че са претърпели вследствие на Решение C(2013) 431 на Комисията, дело COMP/M.6570 UPS/TNT Express (наричано по-нататък „разглежданото решение“), което е отменено със съдебно решение от 7 март 2017 г., United Parcel Service/Комисия (T–194/13, EU:T:2017:144).
      В подкрепа на иска си ищците излагат пет основания.
      
                  1.
               
               
                  Първото основание е изведено от факта, че разглежданото решение е опорочено от сериозни нарушения на правни норми, които предоставят защита на частноправните субекти, по-специално на ищците, и като пряка последица от това ищците са били лишени от възможността да реализират печалби, свързани със споразуменията, които са сключили през ноември 2012 г.
               
            
                  2.
               
               
                  Второто основание е изведено от факта, че тъй като в поведението на ответника има сериозни пропуски при спазването на правилните процедури за преценка на операциите по сливане при разглеждане на нотифицираната концентрация, довело до отмяна на разглежданото решение, което се отдалечава от подход, съответстващ на правото на ищците на добра администрация и на дължимата грижа от страна на ответника при прилагането на тази преценка, гарантирани от член 18, параграф 3 от Регламент (ЕО) No 139/2004 (1), член 41 от Хартата на основните права на Европейския съюз и от общите принципи на правото на ЕС, той е нарушил правни норми, с които се предоставя защита на всички лица, пряко засегнати от разглежданото решение, включително и ищците.
               
            
                  3.
               
               
                  Третото основание е изведено от факта, че разглежданото решение освен това е опорочено от явни и сериозни грешки, които засягат преценката на ответника относно нотифицираната концентрация, както претендира UPS в иска си за извъндоговорна отговорност, предявен срещу Комисията по дело T-834/17 — иск, на който ищците се позовават в интерес на доброто правораздаване, доколкото това е необходимо за обосноваване на искането им за обезщетение — с оглед на анализа на концентрацията на цените, анализа на ефективността, оценката на конкурентоспособността на FedEx и оценката на близостта на конкуренцията, направена от ответника в разглежданото решение.
               
            
                  4.
               
               
                  Четвъртото основание е изведено от факта, че ищците имат право на обезщетение на основание извъндоговорната отговорност на ответника, тъй като вследствие на незаконосъобразната процедура по приемане на разглежданото решение и на възпрепятстване извършването на нотифицираната концентрация, той е нарушил правата на ищците на свободна стопанска инициатива и на собственост, защитени от членове 16 и 17 от Хартата на основните права на Европейския съюз, както и от общите принципи на правото на ЕС.
               
            
                  5.
               
               
                  Петото основание е изведено от факта, че тези нарушения са предизвикали загуби за ищците, защото при липсата на тези нарушения ищците биха били в състояние да реализират печалби от споразуменията, които са сключили през ноември 2012 г., от което следва, че обезщетението за компенсиране трябва да постави ищците в положение, в които те биха били, ако разглежданото решение не е било незаконосъобразно, като този иск е единственият способ те да получат това обезщетение.
               
            
         (1)  Регламент (EO) № 139/2004 на Съвета от 20 януари 2004 година относно контрола върху концентрациите между предприятия (регламент за сливанията на ЕО) (ОВ L 24, 2004 г., стр. 1; Специално издание на български език, глава 8, том 1, стр. 201).